[{"text_idx": "#000001", "text": "Kalle Kniivila\u0308 forsendita el Rusio"}, {"text_idx": "#000003", "text": "Lau\u0306 pluraj retaj kaj gazetaj informoj, la konata sveda j\u0302urnalisto kaj esperantisto Kalle Kniivila\u0308, eksredaktoro de \u201cLibera Folio\u201d, kiu fine de oktobro ekoficis kiel gazetara konsilisto en la ambasado de Svedio en Moskvo, estas forsendita el Rusio. Oficiale la sveda diplomata servo konfirmas nur ke unu sveda diplomato estas forsendita el la moskva ambasado, sed ne konfirmas, pri kiu persono konkrete temas."}, {"text_idx": "#000004", "text": "El la publikaj fontoj sekvas ke ne temas pri iuj misagoj de Kniivila\u0308 mem en sia posteno. La forsendo estas respondo al la decido de Svedio ne doni vizojn al du rusiaj diplomatoj, kiuj lau\u0306 la gazetaro estis suspektitaj pri ligo kun la sekretaj servoj de Rusio. La decido forsendi gazetaran konsiliston povas montri tion ke la persono ne estis kariera diplomato, sed persono aparte dungita por tiu posteno. Kalle Kniivila\u0308 antau\u0306e laboris kiel j\u0302urnalisto c\u0302e la sveda taggazeto Sydsvenskan, krome li verkis en la sveda, finna kaj Esperanto kvar librojn pri Rusio kaj rusoj. Li apartenas al la personoj, kiuj plej bone konas Rusion en Svedio."}, {"text_idx": "#000005", "text": "Pro sia diplomata posteno Kalle Kniivila\u0308 devis portempe rezigni pri j\u0302urnalista laboro, interalie pri la redaktado de Libera Folio. La redakcio de Libera Folio kontaktis Kniivila\u0308-n, sed li povis nek komenti, nek konfirmi nek malkonfirmi la novaj\u0302on."}, {"text_idx": "#000006", "text": "Foto el Facebook-pag\u0302o de Kalle Kniivila\u0308."}]